TOP ดีดบวก 4% โบรกแนะ “ซื้อ” รับผลดีราคาน้ำมันรีบาวด์-ค่าการกลั่นฟื้น  
TOP ดีดบวก 4% โบรกแนะ “ซื้อ” รับผลดีราคาน้ำมันรีบาวด์-ค่าการกลั่นฟื้น โดย ณ เวลา 16.14 น. อยู่ที่ระดับ 71.50 บาท บวก 2.50 บาท หรือ 3.62% สูงสุดที่ระดับ 71.75 บาท ต่ำสุดที่ระดับ 69 บาท ด้วยมูลค่าการซื้อขาย 1.19 พันล้านบาท
30 ม.ค. 2562

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ณ เวลา 16.14 น. อยู่ที่ระดับ 71.50 บาท บวก 2.50 บาท หรือ 3.62% สูงสุดที่ระดับ 71.75 บาท ต่ำสุดที่ระดับ 69 บาท ด้วยมูลค่าการซื้อขาย 1.19 พันล้านบาท

ด้านนายกิติชาญ ศิริสุขอาชา ผู้อำนวยการอาวุโส ฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ราคาหุ้น TOP วันนี้ปรับตัวขึ้นได้ดี คาดว่าจะเป็นการชดเชยที่วานนี้ได้ปรับตัวลงไปแรง โดยราคาปรับตัวลงไปต่ำสุด 67.75 บาท และกลับมาปิดตลาดที่ 69 บาท จากวันก่อนหน้าที่ราคาหุ้น TOP อยู่ที่ 71.25 บาท
โดยวันนี้ TOP มีปัจจัยหนุนจากราคาน้ำมันที่ฟื้นตัวขึ้นทำให้นักลงทุนหันมาเล่นหุ้นในกลุ่มน้ำมัน พร้อมมองว่าราคาน้ำมันน่าจะยังฟื้นตัวต่อเนื่องหลังจากที่สหรัฐฯได้คว่ำบาตรเวเนซุเอลา และการที่เงินดอลลาร์สหรัฐฯอ่อนค่า รวมถึงธนาคารกลางสหรัฐฯ (เฟด) ยังไม่ปรับขึ้นอัตราดอกเบี้ยก็จะยิ่งเป็นผลบวกต่อราคาสินค้าโภคภัณฑ์
สำหรับผลการดำเนินงานงวดไตรมาส 4/61 ของ TOP คาดว่าจะออกมาไม่ดีนัก เนื่องจากอาจจะมีการขาดทุนสต็อกน้ำมัน แต่เรื่องนี้ไม่ค่อยน่าห่วง เพราะตลาดฯได้รับรู้ไปในระดับหนึ่งแล้ว
นอกจากนี้ ฝ่ายวิจัยยังแนะนำ “ซื้อ” หุ้น TOP เนื่องจากในปีนี้คาดว่าค่าการกลั่นจะค่อย ๆ ทยอยฟื้นตัวขึ้น หากเศรษฐกิจโลกไม่ได้แย่ และทิศทางราคาน้ำมันยังดีอยู่ นอกเหนือจากนี้ TOP ยังอาจได้รับผลดีจากมาตรฐาน IMO ของเรือเดินสมุทรที่กำหนดให้ใช้น้ำมันเตาต้องมีส่วนผสมของกำมะถันไม่เกิน 0.5% ซึ่งอาจทำให้ปรับมาใช้ดีเซลแทนเป็นผลดีต่อ TOP หรือจะใช้น้ำมันเตาที่มีส่วนผสมของกำมะถันไม่เกิน 0.5% ตรงนี้จะเป็นส่วนที่ทำให้ค่าการกลั่นในช่วงครึ่งปีหลัง 2562 ดีกว่าครึ่งปีแรก 2562
 